ANEXĂ la COMUNICAREA COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR Programul privind o reglementare adecvată și funcțională (REFIT): rezultate și etapele ulterioare /* COM/2013/0685 final */





Comunicare a Comisiei către Parlamentul European, Consiliu, Comitetul Economic și Social European și Comitetul Regiunilor Programul privind o reglementare adecvată și funcțională (REFIT): rezultate și etapele ulterioare I. Introducere Procesul de reglementare reprezintă o parte esențială a societății moderne și a bunei guvernanțe. Procesul de reglementare de la nivelul UE aduce o valoare adăugată în domenii precum concurența, comerțul și piața internă pentru asigurarea de condiții de concurență echitabile, care creează oportunități pentru întreprinderi, lucrători și consumatori. De asemenea, acesta protejează sănătatea și siguranța cetățenilor, a consumatorilor și a lucrătorilor. Legislația UE creează un cadru comun prin înlocuirea sau alinierea a douăzeci și opt de legislații naționale diferite. Acest lucru permite statelor membre ale UE să colaboreze pentru a garanta drepturile și libertățile fundamentale sau pentru a crea oportunități care sunt, prin natura lor, transfrontaliere – cum ar fi cele reprezentate de internet sau de mobilitatea forței de muncă – și să abordeze probleme care depășesc frontierele naționale – schimbările climatice, poluarea mediului, amenințările la adresa sănătății animalelor și a plantelor, printre altele. Cadrul juridic și instituțional, în cadrul căruia Comisia și Curtea Europeană de Justiție monitorizează aplicarea legii, oferă statelor membre asigurarea că legislația UE este corect aplicată pe întreg teritoriul UE. În același timp, se impută adesea UE faptul că reglementările sale cuprind prea multe cerințe care sufocă întreprinderile, în special pe cele mai mici[1] dintre ele. Ca răspuns la această problemă, Comisia a făcut un efort concertat în ultimii ani pentru eficientizarea legislației și pentru reducerea sarcinilor impuse de reglementare. Începând din 2005, Comisia a aprobat 660 de inițiative care vizează simplificarea, codificarea sau reformarea legislației[2]. Au fost abrogate peste 5 590 de acte legislative. Noul cadru legislativ pentru produse implică o importantă simplificare a reglementărilor, iar sarcina administrativă care revine întreprinderilor este redusă în multe domenii – agricultură, statistică, sănătatea animalelor și a plantelor, TVA, transporturi, achiziții publice, conturi anuale, pentru a menționa doar câteva dintre acestea. În contextul politicilor de mediu, au fost instituite directive-cadru pentru sectoarele apei, aerului, emisiilor industriale și deșeurilor, care au simplificat cadrul juridic, reducând numărul de directive din fiecare domeniu și oferind flexibilitate în punerea în aplicare a acestora. Directivele privind sănătatea și securitatea în muncă permit statelor membre să ofere flexibilitate micilor întreprinderi. Modul în care Comisia își elaborează în prezent reglementările s-a schimbat în mod semnificativ. La nivelul Comisiei, se recurge în prezent în mod sistematic la evaluări ale impactului și la consultarea părților interesate. Birocrația a fost redusă cu mult peste obiectivul de 25 % stabilit în programul privind reducerea sarcinii administrative. Principiile și practicile de reglementare inteligentă subîntind de la un capăt la celălalt acțiunile Comisiei. Însă procesul trebuie revitalizat constant pentru a-și menține dinamica. Reglementarea inteligentă este un proces continuu, nu o operațiune punctuală. Garantarea faptului că legislația UE este adaptată obiectivelor urmărite este esențială pentru a readuce Europa pe calea relansării creșterii economice și a creării mai multor locuri de muncă. Prin urmare, Comisia a inițiat, în decembrie 2012, un program privind o reglementare adecvată și funcțională (REFIT)[3]. REFIT reprezintă expresia angajamentului constant al Comisiei în favoarea unui cadru de reglementare simplu, clar, stabil și previzibil pentru întreprinderi, lucrători și cetățeni. REFIT este un program care urmărește reexaminarea întregului corpus legislativ al UE în vederea identificării sarcinilor, inconsecvențelor, lacunelor sau măsurilor ineficiente și prezentarea propunerilor care se impun în urma concluziilor reexaminării. Prezenta comunicare prezintă rezultatele analizei publicate de Comisie în august 2013[4], identificând domeniile în care Comisia va lua măsuri și domeniile în care, în scopul adecvării reglementărilor, aceasta a decis că nu este necesar să se ia nicio măsură pentru moment. Sunt identificate, de asemenea, provocările cu care s-a confruntat Comisia în cursul primei etape de aplicare a programului REFIT și se oferă o imagine de ansamblu asupra etapelor următoare. Anexa prezintă măsuri de adecvare a reglementărilor care sunt puse în aplicare sau care sunt propuse colegiuitorilor. II. Rezultatele analizei programului REFIT Analiza a arătat faptul că, în ultimii ani, Comisia a adoptat un număr important măsuri pentru a asigura atât adecvarea și simplificarea legislației sale, cât și reducerea costurilor impuse de aceasta. Unele inițiative au fost puse în aplicare, în timp ce altele au fost prezentate colegiuitorilor și sunt în curs de adoptare. Analiza a indicat, de asemenea, domeniile în care se impune o revizuire legislativă suplimentară (consolidare, simplificare) și domeniile în care este necesară o analiză mai aprofundată (evaluare și verificări ale adecvării) în vederea pregătirii revizuirii reglementărilor. 1. Progresele înregistrate și realizările de până acum Rezultatele arată în mod clar că principiile reglementării inteligente au fost integrate în procesul de elaborare a politicilor în toate domeniile de politică, iar instrumentele de reglementare inteligentă (evaluarea impactului, consultarea părților interesate și evaluarea) sunt aplicate în mod coerent în toate domeniile de politică. Instrumentele de reglementare inteligentă constituie o parte integrantă a ciclului de elaborare a politicilor. În prezent, aproape toate propunerile Comisiei care ar putea avea un impact semnificativ sunt însoțite de o evaluare a impactului și se acordă o atenție sporită evaluării ex post a politicilor[5]. În perioada 2010-2012, Comisia a efectuat 340 de consultări publice și o serie de consultări cu partenerii sociali pentru a afla punctele de vedere ale cetățenilor, ale partenerilor sociali și ale altor părți interesate din cadrul întreprinderilor și al societății civile și pentru a include observațiile acestora în procesul de elaborare și de reexaminare a politicilor[6]. În ultimii 10 ani, Comisia a inițiat reforme politice importante, care au vizat, printre altele, o simplificare semnificativă a legislației și o reducere a sarcinii impuse de reglementare. Sunt prezentate în continuare exemple în acest sens. Directiva privind serviciile a antrenat modificări ale legislației naționale și a permis eliminarea a sute de cerințe discriminatorii, nejustificate sau disproporționale aplicate la nivel național. Regimurile de autorizare au fost simplificate în principalele sectoare de servicii, precum comerțul, profesiile reglementate, construcțiile, turismul etc. Comisia colaborează cu statele membre pentru a elimina obstacolele din calea circulației transfrontaliere a serviciilor în vederea unei aplicări ambițioase a directivei, astfel cum se prevede într-o comunicare din 2012.[7] În plus, Comisia își continuă eforturile cu privire la activitățile profesiilor reglementate în vederea sporirii libertății de stabilire în sectorul respectiv[8]. Pachetul privind reforma brevetelor, care asigură o protecție unitară prin brevet și instituie o Curte Unică în Materie de Brevete va aduce beneficii și economii substanțiale. Costurile administrative pentru acordarea unui brevet unitar protejat în aproape toate statele membre vor fi reduse cu până la 80 %. Existența Curții Unice în Materie de Brevete înseamnă că întreprinderile pot evita situația actuală în care aceeași cauză este judecată în același timp în mai multe instanțe din mai multe state membre. Codul frontierelor Schengen și Codul de vize au facilitat în mare măsură activitatea economică și călătoriile prin crearea unui spațiu fără frontiere interne, în care cetățenii, oamenii de afaceri și turiștii să poată circula liber, fără a fi supuși controalelor de la frontieră. Din 1985, acest spațiu s-a dezvoltat treptat, iar în prezent înglobează aproape toate statele UE și câteva țări asociate din afara UE. În domeniul întreprinderilor și al industriei, de exemplu, noile reglementări privind vehiculele agricole și forestiere, autovehiculele ușoare și metrologia au abrogat 24, 15 și, respectiv, 8 directive. În domeniul mediului, Directiva-cadru privind apa a redus numărul de directive privind apa de la 18 la 9. Directiva respectivă, împreună cu Sistemul european de informații privind apa (WISE), a simplificat și a redus, de asemenea, cerințele în materie de raportare. Directiva din 2010 privind emisiile industriale reprezintă un efort semnificativ de consolidare, aceasta abrogând șapte directive sectoriale. Noua directivă reduce sarcina administrativă cu aproximativ 30 de milioane EUR pe an printr-o strategie de autorizare combinată și cu aproximativ 2 milioane EUR pe an prin raționalizarea activităților de raportare și de monitorizare. Comisia s-a angajat într-un program de acțiune ambițios pentru reducerea birocrației. În perioada 2007-2012, Programul privind reducerea sarcinii administrative a determinat o scădere cu 25 % a sarcinii în 13 domenii prioritare, corespunzând unor economii în valoare de 30,8 miliarde EUR; economii în valoare de alte 5 miliarde EUR ar putea fi generate în urma adoptării pachetului de către colegiuitor[9]. Comisia însăși a depășit acest obiectiv prin prezentarea unor propuneri cu un potențial de reducere a sarcinii de aproximativ 41 de miliarde EUR (33 %). O parte din aceste economii potențiale, estimată la peste 3 miliarde EUR, s-a pierdut în cadrul procesului legislativ, ca urmare a modificărilor aduse propunerilor Comisiei. Promovarea facturării electronice în domeniul TVA, precum și scutirile sau regimurile speciale acordate IMM-uri în domeniul contabilității, al deșeurilor electronice și al statisticilor privind comerțul în interiorul UE s-au numărat printre principalele realizări ale programului. În cadrul REFIT, Comisia examinează împreună cu statele membre dacă aceste economii au fost realizate în întregime de întreprinderile de pe teren. În acest mod, Comisia poate identifica cel mai bun mod de a reduce și mai mult birocrația. Directiva privind facturarea în domeniul TVA reduce în mod considerabil sarcina administrativă, permițând tratarea în mod egal a facturării electronice și a facturilor pe suport de hârtie. Codul Vamal al Uniunii (CVU) prevede, de asemenea, aplicarea de noi proceduri electronice. Consultarea „Top 10” a IMM-urilor cu privire la actele legislative ale UE pe care IMM-urile le consideră cele mai împovărătoare pentru activitatea lor a permis includerea priorităților IMM-urilor pe agenda Comisiei privind adecvarea reglementărilor. Au fost identificate măsurile care se impun pentru a răspunde direct preocupărilor IMM-urilor.[10] Pe primul plan în cadrul programului REFIT se află măsura de reducere a sarcinii de reglementare impuse IMM-urilor[11]. La 18 iunie, Comisia a adoptat comunicarea privind acțiunile care se impun în urma consultării „Top 10” a IMM-urilor. Actele legislative ale UE considerate a fi cele mai împovărătoare în cadrul acestei consultări vizează următoarele domenii: substanțele chimice (REACH); gestionarea TVA-ului; siguranța produselor de consum; sănătatea și securitatea în muncă; capacitatea persoanelor calificate de a practica o anumită profesie pe teritoriul UE; eliminarea și tratarea deșeurilor fără a dăuna mediului; accesul pe piețele importante de achiziții publice; transportul rutier de mărfuri și Directiva privind protecția datelor. Pentru 6 măsuri legislative identificate ca împovărătoare în urma consultării „Top 10”, Comisia a prezentat deja Parlamentului și Consiliului propuneri de simplificare. Acestea includ măsuri de simplificare pentru IMM-uri în ceea ce privește protecția datelor, detașarea lucrătorilor, siguranța produselor de consum, achizițiile publice, calificările profesionale și echipamentele de înregistrare (tahografele) în transportul rutier. Alte două propuneri sunt prevăzute a fi prezentate în acest an (privind un model standard de declarație de TVA, care ar facilita respectarea conformității de către întreprinderile care desfășoară activități în mai multe state membre și privind inspecțiile și controalele efectuate în cazul transferurilor de deșeuri). Comisia speră că acestea vor fi adoptate rapid. Celelalte modificări se efectuează deja în cadrul juridic actual. De exemplu, costurile suportate de IMM-uri în temeiul Regulamentului REACH au fost reduse într-o proporție cuprinsă între 35 % și 95 % pentru întreprinderile mici și mijlocii și pentru microîntreprinderi , iar Agenția Europeană pentru Produse Chimice a numit un ambasador pentru IMM-uri. 2. Propuneri împreună cu colegiuitorii Au fost înaintate colegiuitorilor inițiative legislative importante de simplificare și de reducere a sarcinii care revine întreprinderilor în temeiul legislației. În total, 21 de propuneri de simplificare și de reducere a sarcinii sunt în curs de examinare de către forurile legiuitoare. Printre acestea se numără propuneri în domeniul sănătății plantelor și a animalelor, privind subvențiile agricole acordate micilor fermieri, siguranța produselor de consum și supravegherea pieței, achizițiile publice, baza fiscală consolidată comună a societăților (CCCTB), studiile clinice cu produse farmaceutice, pachetele de servicii de călătorie, vacanțe și circuite turistice, precum și privind transportul rutier (tahograful). Revizuirea propusă a Directivei privind studiile clinice va crea un set unic de norme - sponsorii își vor depune candidaturile prin intermediul unui portal unic și vor prezenta un set unic de documente (ghișeu unic). Propunerile Comisiei privind sănătatea animalelor, sănătatea plantelor, materialul de reproducere a plantelor și controalele oficiale vor determina abrogarea a 37, 7, 12 și, respectiv, 10 acte juridice. Acest lucru va duce la un cadru mai flexibil și va oferi noi posibilități de reducere a sarcinii administrative, de exemplu, prin eliminarea dublei notificări a bolilor către UE și către organizațiile internaționale, prin autorizarea comerțului în interiorul UE cu anumite animale și produse fără certificate, prin mecanisme voluntare pentru o mai mare biosecuritate în exploatații care să prevină răspândirea bolilor, transferul de responsabilitate pentru înregistrarea soiurilor și pașapoartele fitosanitare către sectorul privat și îmbunătățirea stabilirii priorităților în ceea ce privește controalele oficiale în funcție de riscuri. Propunerea Comisiei privind baza fiscală consolidată comună a societăților urmărește să introducă în cadrul UE un sistem opțional, cu un set comun de norme, pentru a calcula baza de impozitare pentru întreprinderile care își desfășoară activitatea pe piața internă. Sistemul ar oferi întreprinderilor transfrontaliere posibilitatea de a depune o declarație fiscală unică, consolidată, la o singură administrație, pentru întreaga lor activitate desfășurată pe teritoriul UE. Se estimează că actualele costuri aferente asigurării conformității fiscale ar putea fi reduse cu 7 %, iar CCCTB ar putea permite întreprinderilor să economisească 750 de milioane EUR prin reducerea costurilor aferente asigurării conformității fiscale și 1 miliard EUR prin reducerea costurilor aferente extinderii transfrontaliere. În decembrie 2011, Comisia a propus o revizuire a regimului achizițiilor publice. Unele dintre modificările propuse vor avea un impact direct asupra accesului IMM-urilor la achizițiile publice, inclusiv la contractele de concesiune. Versiunea revizuită include dispoziții care impun acceptarea declarațiilor pe propria răspundere în scopul selecției (numai ofertantul câștigător va trebui să prezinte toate documentele justificative necesare) și o dispoziție prin care autoritățile contractante sunt obligate să aplice criterii de selecție proporționale pentru verificarea situației financiare a ofertanților. Propunerea Comisiei prevede o perioadă de tranziție treptată spre achizițiile publice electronice. Întreprinderile ar avea posibilitatea de a consulta online anunțurile de cereri de oferte și de a își depune ofertele în format electronic, ceea ce simplifică procesul și crește transparența. În ceea ce privește propunerea privind tahograful în transportul rutier, Parlamentul și Consiliul au ajuns la un acord și se preconizează că propunerea privind achizițiile publice va fi adoptată în curând. 3. Noi inițiative și pregătirea pentru următoarea rundă de reformă în materie de reglementare În același timp, analiza a arătat că potențialul de simplificare și de reducere a sarcinii impuse de reglementare nu este epuizat. Vor fi luate măsuri suplimentare pentru garantarea faptului că reglementările UE sunt adaptate obiectivelor urmărite prin simplificarea și/sau consolidarea legislației existente și prin aplicarea, după caz, a recomandărilor evaluării, în vederea reducerii în continuare a sarcinii impuse de reglementare; 23 de inițiative legislative noi privind simplificarea și reducerea sarcinii impuse de reglementare urmează să fie prezentate colegiuitorilor și sunt enumerate în anexă. Acestea includ, de exemplu: · Modificarea și consolidarea: Se va lua în considerare consolidarea a trei directive privind informarea și consultarea lucrătorilor, în urma unei verificări a adecvării întreprinse cu privire la acestea și sub rezerva rezultatelor consultării partenerilor sociali. O serie de reglementări statistice existente vor fi integrate într-o singură reglementare-cadru privind statisticile de întreprindere. 8 directive din dreptul societăților comerciale vor fi codificate în una singură. Va fi propus un model standard de declarație de TVA în toate statele membre. Vor fi reformate 11 măsuri legislative în sectorul zootehnic și vor fi codificate 26 de reglementări privind comerțul. · Evaluările și verificările adecvării: Un rezultat important al procesului de analiză a fost identificarea domeniilor care necesită o evaluare în vederea unei mai bune identificări a reducerii sarcinii impuse de reglementare, astfel încât obiectivele politice ale UE să fie atinse cu costuri minime și să se valorifice la maximum avantajele oferite de reglementările UE. Șaisprezece astfel de evaluări și verificări ale adecvării sunt în curs de desfășurare, acestea fiind enumerate în anexă. În scopul pregătirii pentru viitoarele inițiative legislative de reducere a sarcinii impuse de reglementare, 31 de evaluări, verificări ale adecvării și alte studii vor fi lansate în 2013 și în 2014. Acestea includ șapte noi verificări ale adecvării cu privire la legislația referitoare la cele mai relevante substanțe chimice care nu sunt reglementate de Regulamentul REACH, Natura 2000[12], eticheta ecologică a UE, EMAS, migrația legală, drepturile consumatorilor și publicitatea și legislația generală privind produsele alimentare. Au fost programate evaluări cu un accent pe adecvarea reglementărilor în special cu privire la sănătatea și securitatea în muncă, la Directiva asupra confidențialității și comunicațiilor electronice, la Regulamentul privind concentrările economice, la Directiva privind lucrătorii temporari, la Directiva privind echipamentele tehnice, la evaluarea și gestionarea zgomotului ambiental, la căile de atac în domeniul achizițiilor publice și la dispozițiile privind accizele. Comisia începe, de asemenea, să planifice evaluării coerenței noii serii de reglementări ale UE în sectorul serviciilor financiare. Se continuă activitățile privind definirea și punerea în aplicare a cerințelor în materie de siguranță a aviației pentru sectorul necomercial. Până la sfârșitul anului 2014, Comisia va trebui să realizeze sau să lanseze 47 de evaluări, verificări ale adecvării sau alte rapoarte în vederea reducerii sarcinii impuse de reglementare. Se face un efort deosebit în domeniul mediului (12 inițiative), al întreprinderilor și industriei (8 inițiative) și al ocupării forței de muncă (5 inițiative). Întregul acquis privind sănătatea și securitatea la locul de muncă (Directiva 89/391/CEE și cele 23 de directive conexe) face în prezent obiectul unei evaluări complete, care va include consultări specifice ale partenerilor sociali (sindicate și patronate), care includ organizații care reprezintă IMM-urile. Concluziile acestei evaluări ex-post vor fi puse la dispoziție înainte de sfârșitul anului 2015. Statele membre se vor baza în această evaluare pe rapoartele privind punerea în aplicare realizate până în decembrie 2013. Această activitate va orienta gândirea strategică în domeniu. În cadrul REFIT, Comisia efectuează o revizuire a politicii și a legislației UE în materie de deșeuri, care se va încheia în 2014. La începutul anului 2014, Comisia va organiza un atelier pentru a discuta preocupările exprimate de IMM-uri cu privire la legislația UE în materie de deșeuri. Comisia va colabora, de asemenea, cu statele membre și cu părțile interesate în ceea ce privește măsurile practice de orientare și de consultanță. Comisia va lua măsuri pentru a crește gradul de participare a IMM-urilor la Platforma europeană pentru utilizarea eficientă a resurselor.[13] 4. Retrageri și abrogări Procesul de analiză a identificat, de asemenea, șase domenii în care activitățile pregătitoare sunt în curs de desfășurare, însă în cazul cărora Comisia a decis că nu va prezenta propuneri. Acestea includ inițiative în domeniul securității și sănătății la locul de muncă pentru saloanele de frizerie și coafură, al tulburărilor sistemului osteomuscular și al ecranelor electronice, al fumului de țigară din mediul ambiant și al substanțelor cancerigene și mutagene (în cazul în care în anumite domenii evaluările sunt în curs de desfășurare)[14]. Există, de asemenea, o legislație care nu mai este necesară având în vedere evoluțiile din domeniu și în cazul căreia Comisia intenționează să propună abrogarea. Se preconizează înaintarea a 9 propuneri de abrogare de acte legislative. Acestea includ legislația privind promovarea vehiculelor de transport rutier nepoluante și eficiente din punct de vedere energetic, aprovizionarea cu țiței și cu produse petroliere, clasificarea, ambalarea și etichetarea preparatelor periculoase și statisticile privind oțelul. În plus, Comisia va propune retragerea unei serii de propuneri. Cele șapte propuneri identificate în această categorie vizează accesul la justiție în domeniul mediului[15], o propunere de directivă privind simplificarea obligațiilor în materie de TVA, o propunere privind statutul societății private europene[16], Regulamentul privind statisticile referitoare la oțel și postechiparea cu oglinzi retrovizoare a vehiculelor grele pentru transportul de mărfuri. III. Răspunsul la provocările legate de adecvarea reglementărilor: noi acțiuni orizontale Procesul de analiză a avut un rol esențial în identificarea acțiunilor legislative și pregătitoare specifice. Acesta a evidențiat, de asemenea, numeroase provocări care trebuie abordate pentru a asigura adecvarea reglementărilor, provocări care necesită o perspectivă înnoită asupra abordărilor orizontale ale evaluării calității reglementărilor. Aceste provocări presupun implicarea tuturor instituțiilor și statelor membre ale UE, iar găsirea unor soluții va necesita eforturi comune. Provocările includ: 1. Desfășurarea activităților în cadrul legislativ actual Având în vedere faptul că procesul legislativ este unul de lungă durată și că părțile interesate preferă stabilitatea legislativă în locul revizuirii frecvente a legislației, este necesară o explorare cât mai profundă a potențialului de a reduce sarcina impusă de reglementare fără a aduce modificări legislației. Cu toate că sarcina administrativă este estimată în prezent, în mod sistematic, în cadrul evaluărilor impactului, este important să se analizeze cerințele administrative (de exemplu, rapoarte, autorizații, inspecții și taxe) în etapa de punere în aplicare a legislației respective de către statele membre și să se reducă sarcina acolo unde acest lucru este posibil. De asemenea, se pot depune eforturi mai mari pentru ca informațiile utile privind reglementările (atât cele ale UE, cât și cele naționale) să fie ușor accesibile. De exemplu, în ceea ce privește raportarea, Comisia va identifica, în mod sistematic, în cadrul legislației, natura, sfera de aplicare și frecvența obligațiilor, inclusiv în cadrul procesului de punere în aplicare a legislației, și va revizui periodic legislația pentru a identifica posibilitățile de reducere a sarcinii impuse de reglementare. Statele membre vor fi invitate să contribuie la inițiativă prin furnizarea de informații cu privire la modul în care au transpus setul de cerințe de raportare la nivel național. Un exercițiu-pilot în domeniul tratării apelor reziduale[17] se află deja într-un stadiu avansat la nivelul UE și la nivel național. Această activitate va fi continuată în 2014, iar exemplul acesteia va fi extins și în alte sectoare, după caz. Această inițiativă se bazează pe modificări similare ale raportării în ceea ce privește legislația privind apa, calitatea aerului și natura. În conformitate cu planul de acțiune „Europa ta”[18], care a fost adoptat recent, Comisia, în cooperare cu statele membre, dezvoltă în continuare portalul „Europa ta”, ca un punct unic de acces la toate informațiile de care au nevoie IMM-urile și cetățenii privind drepturile acestora și oportunitățile de care beneficiază aceștia pe piața unică. Obiectivul este de a îmbunătăți calitatea informațiilor și, în special, de a consolida legăturile cu conținutul disponibil pe portalurile naționale. În plus, Comisia va promova utilizarea informațiilor online în alte domenii, precum cel al TVA-ului. Sunt necesare, de asemenea, eforturi suplimentare pentru a colabora cu statele membre pentru pregătirea procesului de punere în aplicare. În viitor, o propunere a Comisiei trebuie însoțită, împreună cu planul de punere în aplicare, de un cadru de evaluare care să includă obiectivele și indicatorii măsurii și o programare propusă pentru monitorizarea și evaluarea performanței măsurii. Comisia s-a angajat deja să colaboreze cu statele membre în cursul etapei de transpunere pentru a facilita schimbul de bune practici și de alte măsuri prevăzute în cadrul planurilor de punere în aplicare. Va fi important ca statele membre să își consolideze capacitatea necesară pentru a monitoriza punerea în aplicare. Comisia este dispusă să ofere sprijin în cadrul acestui proces. Comisia va lua măsuri speciale pentru a facilita punerea în aplicare a noilor obligații, în special în domeniile care prezintă un interes specific pentru IMM-uri. De exemplu, o inițiativă de succes în domeniul siguranței alimentelor și a hranei pentru animale, al sănătății și bunăstării animalelor, denumită „O formare mai bună pentru o hrană mai sigură” oferă în mod sistematic cursuri de formare pentru funcționarii statelor membre cu privire la principalele elemente ale noii legislații și la modalitățile practice de a le pune în aplicare mai bine și mai ușor. Având în vedere faptul că inițiativa se bazează pe principiul „formării formatorilor”, acești funcționari, la rândul lor, instruiesc alte părți interesate, înmulțind astfel efectele benefice. Un alt exemplu va consta într-un mecanism care va fi stabilit în 2015 pentru a susține IMM-urile și pentru a răspunde preocupărilor acestora în momentul în care vor aplica cerințele reglementărilor UE privind informarea consumatorilor cu privire la produsele alimentare, punând la dispoziția acestora toate informațiile relevante disponibile. O abordare similară ar putea fi aplicată în cazul comercializării produselor homeopatice și a unor medicamente tradiționale pe bază de plante. Comisia întreprinde acțiuni și în ceea ce privește alte sugestii primite de la IMM-uri în contextul consultării „Top 10”[19]. Printre acestea se numără, de exemplu, furnizarea de orientări cu privire la materialele care vin în contact cu produsele alimentare[20] și „testele IMM” în cadrul evaluării impactului normelor de aplicare în materie de informare a consumatorilor cu privire la produsele alimentare[21]. În cazul în care este necesară o modificare legislativă, ar putea fi examinată, împreună cu Parlamentul și Consiliul, posibilitatea introducerii unor proceduri rapide de monitorizare, astfel încât să se poată acționa rapid. Sunt necesare, de asemenea, o colaborare cu colegiuitorul pentru analizarea modalităților de modernizare a procesului legislativ, prin utilizarea mai intensă a textelor consolidate în cadrul procesului de adoptare a actelor legislative.[22] Acest lucru ar reduce volumul și numărul actelor, ar simplifica acquis-ul și ar îmbunătăți accesul la legislație. Comisia va continua discuțiile cu Parlamentul European și cu Consiliul în vederea utilizării textelor consolidate ca o modalitate eficientă de reducere a volumului acquis-ului. 2. Rigoare în evaluarea reglementărilor. Procesul de analiză a arătat că evaluările nu se axează întotdeauna, cu suficientă rigoare, pe aspectele legate de adecvarea reglementărilor. Există tendința de a privilegia statu-quo-ul atunci când este vorba de evaluarea procesului de adecvare a reglementărilor. Trebuie să se acorde o atenție sporită îndeplinirii cât mai eficiente și eficace a obiectivelor. Acest lucru necesită o abordare mai riguroasă a evaluării beneficiilor, costurilor și sarcinilor care decurg din legislație și a încercării de a obține opiniile părților interesate. Aceasta reprezintă o provocare. Există dificultăți metodologice privind evaluarea costurilor și a beneficiilor și impactul cumulat al reglementărilor. Este dificil să se calculeze cu rigoare costurile și beneficiile reglementărilor și să se aibă în vedere, de asemenea, varietatea impacturilor reglementărilor care se pot consolida reciproc, se pot opune unul celuilalt sau se pot contrazice. Sunt necesare mai multe eforturi în acest domeniu, inclusiv o mai strânsă cooperare între Comisie și statele membre care se confruntă cu provocări similare în cadrul practicii lor de evaluare. În scopul identificării, al evaluării și, dacă este posibil, al cuantificării costurilor cumulate aferente conformării cu legislația UE, Comisia a efectuat în 2012 o evaluare a costurilor cumulate ale sarcinii legislative pentru sectorul oțelului și al aluminiului. Această evaluare ia în considerare toate costurile suportate de sectorul în cauză în momentul evaluării impacturilor legislației UE din perspectiva costurilor reale care decurg din acestea. Accesul la date privind costurile și beneficiile reprezintă o problemă: costurile/beneficiile reale care decurg din procesul de punere în aplicare a legislației depind de alegerile făcute de statele membre în cadrul transpunerii de către acestea a legislației UE. Este necesar un efort coordonat pentru identificarea domeniilor prioritare în care s-ar justifica un efort semnificativ pentru colectarea respectivelor date. În cele din urmă, trebuie să se acorde o atenție sporită evaluării conformității legislației naționale transpuse cu legislația UE. Acest lucru ar trebui să constituie un punct de pornire pentru evaluare. De asemenea, semnalele primite în contextul aplicării legislației trebuie evaluate în cadrul procesului de evaluare[23]. Comisia: va revizui și își va consolida cadrul de evaluare, inclusiv prin stabilirea de cerințe minime pentru frecvența și domeniul de aplicare al evaluărilor[24]; va revigora participarea părților interesate la procesul de evaluare și de evaluare a impactului și va consulta în mod direct părțile interesate pentru a identifica domeniile care să facă obiectul evaluării, pe baza experienței dobândite în urma consultării „Top 10”; se va asigura că există o fertilizare încrucișată între domeniile de politică în care au fost primite date de la mai multe părți interesate; se va asigura că în cadrul evaluărilor se analizează modul și măsura în care au fost îndeplinite obiectivele unei intervenții, utilizându-se ca referință orice obiectiv formal și așteptările/previziunile stabilite în cadrul oricărei evaluări a impactului care însoțește actul legislativ respectiv (în cazul în care acestea sunt disponibile și sunt în continuare relevante în urma modificărilor semnificative efectuate de către legiuitor). Problemele recurente legate de aplicarea legislației (reflectate, de exemplu, de plângeri sau de jurisprudență) ar trebui să facă parte din acest proces de evaluare. Comitetul de evaluare a impactului va lua în considerare, în mod sistematic, utilizarea rezultatelor evaluărilor în cadrul controalelor sale de calitate. Rapoartele privind evaluarea impactului includ un rezumat standardizat de două pagini pentru a facilita identificarea rapidă a rezultatelor-cheie ale evaluării impactului, inclusiv a beneficiilor și costurilor estimate. În contextul Programului de acțiune privind reducerea sarcinii administrative (ABR+), se va identifica modul în care reducerile prevăzute ale sarcinii impuse de reglementare s-au materializat pe teren. Statele membre și părțile interesate vor colecta date cantitative și vor face schimb de bune practici privind reducerea efectivă a sarcinii impuse de reglementare în etapa de punere în aplicare a douăsprezece acțiuni prioritare. Acest proces ar trebui să susțină continuarea dezvoltării de metodologii și de practici de evaluare a costurilor și beneficiilor care decurg din reglementări. 3. Ancorarea adecvării reglementărilor în cadrul ciclului decizional. Reglementarea inteligentă este o modalitate de lucru, nu o inițiativă punctuală. Aceasta trebuie să fie solid integrată în programul de lucru și în ciclul de planificare strategică ale Comisiei (planuri de management, rapoarte anuale de activitate). În prezent, 42 % din acquis-ul în materie de reglementare analizat în cadrul programului REFIT a fost supus evaluării, fiind prevăzută majorarea acestui procent cu încă 19 %. Acest procent trebuie să crească pentru a permite integrarea corespunzătoare a evaluărilor în procesul decizional și pentru a detecta la timp deficiențele în materie de reglementare. În plus, programarea evaluărilor nu este încă complet armonizată cu celelalte elemente importante ale ciclului de reglementare. Comisia va identifica toate inițiativele legislative vizate de programul REFIT, inclusiv retragerile, abrogările și consolidările din cadrul programului său de lucru anual. Începând din 2014, Comisia își va programa evaluările în cadrul programului REFIT și va include planul anual de evaluare sub forma unei anexe la programul de lucru al Comisiei. Comisia va efectua verificări ale adecvării în toate domeniile importante de reglementare.[25] Planificarea periodică a evaluărilor va permite părților interesate, inclusiv întreprinderilor, IMM-urilor și tuturor celorlalte părți interesate să formuleze sugestii cu privire la domeniile în care consideră că ar putea fi efectuate verificări ale adecvării. 4. Cooperarea cu legiuitorii UE și cu statele membre în ceea ce privește adecvarea reglementărilor: Comisia nu poate realiza adecvarea reglementărilor fără o cooperare strânsă cu celelalte instituții și state membre ale UE. Inițiativele propuse de Comisie de simplificare sau de reducere a sarcinii impuse de reglementare nu sunt întotdeauna păstrate de către colegiuitori în etapa de adoptare a actului legislativ respectiv. Comisia salută crearea unei capacități de evaluare a impactului în cadrul Parlamentului European și îndeamnă Parlamentul European și Consiliul să evalueze într-un mod mai sistematic impacturile modificărilor legislative efectuate de acestea. Acest lucru este necesar pentru a garanta faptul că nu sunt introduse în mod neintenționat în cadrul procedurii de codecizie constrângeri administrative care decurg din reglementare. În plus, în anumite cazuri, statele membre îngreunează și mai mult sarcina impusă de reglementare atunci când pun în aplicare sau aplică reglementările UE, uneori în contradicție cu eforturile de simplificare decise la nivel european.[26] Eforturile Comisiei de a reduce sarcina impusă de reglementare sunt strâns legate de respectarea deplină a principiilor proporționalității și subsidiarității.[27] Eforturile de a reduce sarcina impusă de reglementare și de a asigura proporționalitatea legislației și respectarea principiului subsidiarității sunt strâns legate între ele. Rezultatele lor se susțin reciproc. Din acest motiv, obiectivele programului REFIT se intersectează cu cele ale statelor membre în cadrul reexaminărilor, de către acestea, ale legislației UE. Comisia și statele membre au același obiectiv în ceea ce privește legislația UE, adecvarea și proporționalitatea, precum și respectarea pe deplin a principiului subsidiarității. Se acordă o atenție deosebită sugestiilor formulate de statele membre, dintre care unora li se va da curs, iar altele vor fi incluse în procesul de evaluare REFIT în curs de desfășurare. Pentru a urmări adecvarea propunerilor de-a lungul întregului ciclu legislativ, Comisia va publica un tablou de bord anual privind programul REFIT, în scopul urmăririi progresului legislativ al tuturor inițiativelor propuse în cadrul programului REFIT și al monitorizării conținutului modificărilor decise la nivelul UE și a impactului aplicării acestora de către statele membre asupra simplificării legislației și reducerii sarcinii impuse de reglementare. Tabloul de bord va monitoriza executarea angajamentelor luate în cadrul REFIT și va furniza un punct de vedere cu privire la măsura în care inițiativele de reducere a sarcinii impuse de reglementare și de simplificare a legislației propuse de Comisie se regăsesc în procesul decizional de la nivelul UE. În cazul în care sunt disponibile informații din partea statelor membre, acestea vor fi puse la dispoziție pe parcursul procesului de punere în aplicare a măsurilor[28]. Tabloul de bord va arăta cazurile în care colegiuitorul se îndepărtează de la o propunere de simplificare formulată de Comisie și în care în cursul punerii în aplicare de către statele membre sunt adăugate sarcini în materie de reglementare sau nu se permite întreprinderilor să profite pe deplin de avantajele oferite de acțiunile de reducere a sarcinii impuse de reglementare decise la nivelul UE. Tabloul de bord va permite furnizarea de feedback și va facilita un dialog transparent privind adecvarea reglementărilor cu cetățenii, cu statele membre, cu întreprinderile, cu partenerii sociali și cu societatea civilă. Tabloul de bord REFIT va monitoriza progresele înregistrate în toate domeniile în care au fost prezentate propuneri de simplificare și de reducere a sarcinii în materie de reglementare. Acesta va include continuarea programului ABR+, a consultării „Top 10” și a acțiunilor monitorizate până în prezent în contextul tabloului de bord privind IMM-urile. IV. Concluzii și etape următoare În cadrul programului REFIT, Comisia a stabilit o revizuire cuprinzătoare a corpusului legislativ și a propus acțiuni de subsecvente. REFIT este un program continuu. Cartografierea legislativă și procesul de analiză vor fi actualizate anual pentru a se identifica măsuri noi și pentru a se raporta și monitoriza punerea în aplicare a inițiativelor desfășurate deja sau aflate în curs de aplicare. Comisia se așteaptă la o cooperare fructuoasă cu Parlamentul European și cu Consiliul în vederea adoptării rapide a măsurilor de simplificare și de reducere a sarcinii impuse de reglementare propuse deja de Comisie. Comisia va continua să coopereze strâns cu statele membre și cu părțile interesate în vederea colectării de puncte de vedere și de sugestii privind adecvarea reglementărilor care pot fi abordate în cadrul programului REFIT și în vederea colaborării pentru a îmbunătăți acele aspectele ale programului REFIT care necesită o reflecție suplimentară sau o acțiune comună. [1] A se vedea, de asemenea: rezultatele ultimului Eurobarometru standard: 74 % dintre europeni consideră că UE generează prea multă birocrație. (întrebarea QA16.4 de la pagina 59: http://ec.europa.eu/public_opinion/archives/eb/eb79/eb79_anx_en.pdf) [2] Codificarea reprezintă procesul de grupare într-un singur act nou a unui act legislativ și a tuturor modificărilor aduse acestuia. Reformarea este similară codificării în ceea ce privește gruparea într-un singur act nou a unui act legislativ și a tuturor modificărilor aduse acestuia, însă, spre deosebire de codificare, reformarea implică noi modificări de fond, deoarece se aduc modificări actului inițial pe parcursul pregătirii textului reformat. În ambele cazuri, noul act parcurge întregul proces legislativ și înlocuiește actele codificate. [3] COM(2012) 746 final [4] SWD(2013) 401 final [5] 29 % dintre reglementările analizate au fost evaluate, 13 % sunt în curs de evaluare și 19 % sunt prevăzute a fi evaluate. [6] Sistemul Comisiei de evaluare a impactului este recunoscut pe scară largă pentru calitatea sa [a se vedea, de exemplu: OCDE 2011 „Sustainability in Impact Assessments — A review of Impact Assessment Systems in selected OECD Countries and the European Commission” (Sustenabilitatea evaluărilor impactului – o revizuire a sistemelor de evaluare a impactului ale anumitor țări membre ale OCDE și a sistemului Comisiei Europene), Parlamentul European 2011, „Comparative study on the purpose, scope and procedures of impact assessments carried out in the Member States of the EU” (Studiu comparativ referitor la scopul, domeniul de aplicare și procedurile aferente evaluărilor impactului realizate în statele membre ale UE), CEPS/Universitatea Exeter 2012, „Regulatory Quality in the European Commission and the UK: Old questions and new findings” (Calitatea reglementării în cadrul Comisiei Europene și în Regatul Unit: întrebări vechi, constatări noi), Raportul special nr. 3/2010 al Curții de Conturi Europene „Evaluările impactului în cadrul instituțiilor UE: un instrument util în sprijinul procesului decizional?”]. [7] Directiva 2006/123/CE. [8] Comunicarea Comisiei cu privire la evaluarea accesului la profesiile reglementate și documentul de lucru al serviciilor Comisiei care o însoțește, privind rezultatele evaluării inter pares privind forma juridică, acționariatul și cerințele în materie de tarife, 2 octombrie 2013. [9] Acesta a inclus, de exemplu, reducerea costurilor de inspecție pentru comercializarea fructelor și a legumelor (970 de milioane EUR), scutirea microîntreprinderilor de obligațiile impuse de directivele contabile și modernizarea în continuare a regimului în ansamblul său (6 471 de milioane EUR), simplificarea procesului de raportare a modificărilor privind medicamentele, famacovigilența și cererile de studii clinice (368 de milioane EUR), diminuarea cerințelor statistice privind comerțul în interiorul UE, agricultura, producția industrială etc. (330 de milioane EUR), facturarea electronică în domeniul TVA, restituirile simplificate, ghișeul unic, acordurile speciale pentru IMM-uri și vânzările la distanță (26 000 de milioane EUR). Aceste exemple se referă la sarcina estimată pe baza propunerii Comisiei. [10] A se vedea acțiunile subsecvente ale Comisiei în urma consultării „Top 10” a IMM-urilor cu privire la reglementările UE în COM(2013) 446 final și SWD(2013) 401 final. [11] A se vedea, de asemenea, COM(2011) 803 și COM(2013) 122. [12] Directivele 92/43/CE și 2009/147/CE: această verificare a adecvării va fi efectuată pentru a însoți evaluarea prevăzută de legislație, respectându-se termenele prevăzute în directive. [13] http://ec.europa.eu/environment/resource_efficiency/re_platform/ [14] În cazurile în care partenerii sociali sunt de acord cu privire la necesitatea unei reglementări, Comisia are obligația de a evalua acordurile și de a informa partenerii sociali cu privire la decizia sa. Comisia își va continua evaluarea acordului cu partenerii sociali cu privire la protecția securității și sănătății la locul de muncă în sectorul serviciilor de coafură și de frizerie. În cursul actualului mandat, Comisia nu va înainta o propunere legislativă pentru punerea în aplicare a acestui acord. [15] Comisia va lua în considerare modalități alternative de respectare a obligațiilor ce îi revin în temeiul Convenției de la Aarhus și realizează o evaluare a impactului, în așteptarea unei hotărâri din partea Curții de Justiție a Uniunii Europene. [16] Comisia intenționează să prezinte o nouă propunere. [17] Exercițiul-pilot de stabilire a unui cadru structurat de punere în aplicare și de informare pentru Directiva privind tratarea apelor urbane reziduale are ca obiectiv reducerea obligațiilor de raportare și creșterea transparenței cu privire la stadiul de punere în aplicare și accesul cetățenilor în timp real la informațiile referitoare la mediu. [18] Comunicarea Comisiei „Consolidarea participării întreprinderilor și cetățenilor în cadrul pieței unice europene: plan de acțiune pentru dinamizarea portalului „Europa ta”, în cooperare cu statele membre", COM(2013) 636 final din 17/9/2013 [19] Aceste acțiuni sunt detaliate în funcție de domeniul de politică în SWD(2013) 401 final. [20] Regulamentul (CE) nr. 1935/2004 [21] Regulamentul (UE) nr. 1169/2011 [22] În prezent, propunerile de modificări sunt adoptate ca modificări aduse actelor existente, iar versiunile consolidate sunt elaborate în toate limbile după adoptare. Simplificarea acestui proces utilizând deja texte consolidate în cadrul procesului de adopție se află în curs de dezbatere. [23] Instrumentele Comisiei - SOLVIT și Europa ta - Consiliere dispun de baze de date privind cazurile care ar putea oferi probe utile. [24] Se vor întreprinde acțiuni la începutul anului 2014, în contextul revizuirii orientărilor pentru evaluări și evaluările impactului. [25] Aceste domenii vor fi definite în 2014. [26] A se vedea, de exemplu: „The Midas Touch: Gold-plating of EU employment directives in UK law” (Atingerea regelui Midas: Suprareglementarea directivelor UE privind ocuparea forței de muncă în legislația Regatului Unit), Londra, Institutul Directorilor, iunie 2013. [27] „Subsidiaritatea” se referă la principiul conform căruia trebuie luate măsuri la nivelul la care acestea ar cele mai eficiente, ceea ce înseamnă că nu trebuie luate măsuri la nivelul UE în cazul în care respectivele măsuri pot fi luate într-un mod mai eficient și mai eficace la nivel internațional, național, regional sau local. Principiul „proporționalității” prevede că măsurile luate la toate nivelurile administrației publice trebuie să fie proporționale cu obiectivele relevante și nu trebuie să suprareglementeze. [28] Tabloul de bord privind IMM-urile prezentat în SWD(2013) 60 va fi introdus într-un singur tablou de bord REFIT. ANEXĂ Inițiative REFIT Prezenta anexă prezintă propunerile care rezultă din programul REFIT privind noi inițiative de reducere a costurilor, de simplificare a reglementărilor, de abordare mai eficientă a obiectivelor de politică și de valorificare a avantajelor oferite de reglementările UE, precum și inițiative de abrogare a legilor învechite și de retragere a propunerilor în curs de adoptare sau de abținere de la adoptarea unor măsuri în domenii în care acestea nu sunt adecvate sau acolo unde nu sunt disponibile suficiente dovezi care să susțină adoptarea unor măsuri legislative. Inițiativele legislative ale Comisiei care au un impact semnificativ fac obiectul unei evaluări și a unei evaluări a impactului în cadrul politicii Comisiei privind reglementarea inteligentă. Inițiativele sunt prezentate în cadrul a patru categorii principale: 1. propuneri ale Comisiei care urmăresc simplificarea legislației și reducerea sarcinii de reglementare, care sunt în curs de adoptare de către colegiuitori; 2. noi inițiative ale Comisiei de simplificare a legislației, de reducere a costurilor de reglementare și de consolidare a legislației; 3. domenii în care legile care sunt învechite și pe care Comisia le va propune în vederea abrogări, propuneri pe care Comisia le va propune în vederea retragerii și inițiative planificate pe care Comisia nu le va mai continua; 4. verificări ale adecvării și evaluări axate pe reducerea costurilor de reglementare și a sarcinii impuse de reglementare (planificate și în curs). 1. Propunerile Comisiei care urmăresc simplificarea legislației și reducerea sarcinii impuse de reglementare, care sunt în curs de adoptare de către colegiuitori Sănătatea și protecția consumatorilor · Propunere de regulament privind siguranța produselor de consum[1] și propunere de regulament privind supravegherea pieței[2] pentru introducerea unui set mai clar de norme, pentru eliminarea suprapunerilor, precum și pentru codificarea anumitor derogări de la cerințele de raportare; · Propunere de revizuire a Directivei privind studiile clinice[3], care propune proceduri de autorizare raționalizate și cerințe de raportare simplificate; · Propunere de nouă lege privind sănătatea animalelor[4] care să înlocuiască 37 de acte juridice, propunere de nou regulament privind sănătatea plantelor[5] care să înlocuiască 7 acte juridice, propunere de nouă lege privind materialul de reproducere a plantelor care să înlocuiască 12 acte juridice și propunere de nou regulament privind controalele oficiale de-a lungul lanțului agroalimentar care să înlocuiască 10 acte juridice[6]. Mediu · Propunere de directivă a Parlamentului European și a Consiliului de modificare a Directivei 2011/92 privind evaluarea efectelor anumitor proiecte publice și private asupra mediului; · Propunere de regulament al Parlamentului European și al Consiliului de modificare a Regulamentului 1013/2006 privind transferul de deșeuri. Piața internă și serviciile · Propunere a Comisiei de revizuire a Directivei privind recunoașterea calificărilor profesionale (2005/36/CE)[7]; · Propunere a Comisiei de modificare a Directivelor privind achizițiile publice 2004/18/CE și 2004/17/CE[8]; · Propunere a Comisiei privind fondurile europene de investiții pe termen lung[9]. Justiție · Propunere de regulament al Parlamentului European și al Consiliului privind protecția persoanelor fizice referitor la prelucrarea datelor cu caracter personal și libera circulație a acestor date (Regulament general privind protecția datelor)[10], · Propunere de directivă a Parlamentului European și a Consiliului privind pachetele de servicii de călătorie și formulele de călătorie asistate, de modificare a Regulamentului (CE) nr. 2006/2004, a Directivei 2011/83/UE și de abrogare a Directivei 90/314/CEE a Consiliului[11]. Afaceri interne · Propunere a Comisiei privind reformarea directivei privind intrarea și șederea în UE a resortisanților țărilor terțe care sunt studenți, cercetători și alte grupuri, precum elevi, stagiari, voluntari și persoane pentru muncă au pair[12]; Afaceri maritime și pescuit · Propunere a Comisiei de reformare a politicii comune în domeniul pescuitului[13]; · Propunere a Comisiei privind organizarea comună a piețelor în sectorul produselor obținute din pescuit și din acvacultură[14]; Energie · Un sistem comunitar de înregistrare a transportatorilor de materiale radioactive care să înlocuiască procedurile naționale de raportare și de autorizare cu un sistem unic de înregistrare în vederea simplificării procedurilor, asigurând în același timp niveluri ridicate de radioprotecție;[15] · Consolidarea normelor de securitate de bază în domeniul radioprotecției și a directivelor asociate[16]; Buget · Propunere a Comisiei privind o nouă resursă proprie bazată pe TVA[17]; Impozitare și vamă · Baza fiscală consolidată comună a societăților (CCCTB); Comerț · Propunere a Comisiei de regulament de modificare a regulamentelor de bază antidumping și antisubvenții[18]; Mobilitate și transporturi · Propunere de modificare a Regulamentului 3821/85 privind aparatura de înregistrare în transportul rutier (tahograf). Notă: Mai multe propuneri prezentate de Comisie în contextul cadrului financiar multianual sunt în curs de adoptare de către colegiuitori. Este cazul unor propuneri în domeniul agriculturii și dezvoltării rurale, al sănătății, al protecției consumatorilor, al fondurilor pentru securitate internă, al fondurilor pentru azil și migrație, al afacerilor maritime și pescuitului, al cooperării pentru dezvoltare, al ajutorului umanitar și al protecției civile și extinderii.[19] 2. Noile inițiative ale Comisiei de simplificare, de reducere a costurilor impuse de reglementare și de consolidare a legislației Ocuparea forței de muncă · Consolidarea a trei directive în domeniul informării și consultării lucrătorilor, sub rezerva rezultatelor unei consultări a partenerilor sociali[20]; Sănătatea și protecția consumatorilor · Revizuirea legislației privind igiena produselor alimentare în vederea consolidării dispozițiilor privind igiena, a simplificării procedurilor și a consolidării unei abordări flexibile pentru IMM-uri; · Consolidarea legislației în domeniul zootehnic; · Simplificarea legislației privind medicamentele de uz veterinar; Statistică · Regulamentele-cadru de integrare a statisticilor privind întreprinderile (FRIBS) și a statisticilor sociale[21]; · Reforma sistemului de anchete privind exploatațiile agricole; Afaceri interne · Simplificarea și raționalizarea Codului de vize[22]; · Codificarea Codului Frontierelor Schengen[23]; Justiție · Consolidarea și unificarea legislației privind drepturile consumatorilor și publicitatea, sub rezerva rezultatelor unei verificări a adecvării[24]; · Revizuirea legislației privind o procedură europeană cu privire la cererile cu valoare redusă[25]; · Directiva 2006/114/CE privind publicitatea înșelătoare și comparativă; Piața internă și serviciile · Revizuirea OPCVM[26]; · Codificarea a opt directive privind dreptul societăților comerciale[27]; Impozitare și vamă · Introducerea unui model standard al UE de declarație de TVA în toate statele membre; Agricultură · Simplificarea normelor privind ajutoarele de stat în sectorul agricol[28]; · Revizuirea și simplificarea cadrului juridic privind agricultura ecologică[29]; Comerț · Codificarea a douăzeci și șase de regulamente ale Consiliului în urma adoptării a două regulamente de abilitare[30] pentru armonizarea legislației cu TFUE; · Exportul anumitor deșeuri nepericuloase destinate recuperării – Actualizarea Regulamentului 1418/2007[31] va simplifica procedurile și va reduce sarcina administrativă; Mobilitate și transporturi · Simplificarea normelor de cabotaj în transportul rutier[32]; Politica în domeniul concurenței · Revizuirea Regulamentului Comisiei de punere în aplicare a Regulamentului nr. 139/2004 al Consiliului[33] în vederea introducerii unei proceduri simplificate de control al concentrărilor economice [Concurență]; Pescuit și afaceri maritime · Regulamentul privind autorizațiile pentru activitățile de pescuit; · Măsuri tehnice de protecție a organismelor marine. 3. Domenii în care Comisia va propune sau in în considerare posibilitatea de a propune abrogarea anumitor legi, retragerea propunerilor în curs sau necontinuarea inițiativelor Mediu · Retragerea unei propuneri de directivă-cadru privind protecția solului[34]; Comisia constată că propunerea este în impas legislativ de opt ani, timp în care nu s-a întreprins nicio acțiune eficace în această privință. Prin urmare, Comisia va examina cu atenție dacă obiectivul propunerii, față de realizarea căruia este în continuare angajată, poate fi atins în modul cel mai eficace prin menținerea propunerii sau prin retragerea acesteia, permițând astfel lansarea unei inițiative alternative în acest sens în următorul mandat. Acest lucru va fi apreciat în funcție de fezabilitatea adoptării acesteia înainte de alegerile pentru Parlamentul European; · Retragerea unei propuneri privind accesul la justiție în domeniul mediului[35]; Ocuparea forței de muncă · În cursul mandatului său actual, Comisia nu va propune acte legislative în domeniul sănătății și securității la locul de muncă pentru lucrătoarele din saloanele de coafură și de frizerie, privind tulburările sistemului osteomuscular și ecranele de afișaj, privind fumul de țigară din mediul ambiant, substanțele cancerigene și mutagene; Întreprinderi și industrie · Abrogarea Directivei 1999/45/CE privind clasificarea, ambalarea și etichetarea preparatelor periculoase; Sănătatea și protecția consumatorilor · Retragerea a două propuneri privind informarea publicului larg cu privire la medicamentele eliberate pe bază de rețetă[36]; · Abrogarea Directivei Consiliului privind asistența ce trebuie acordată Comisiei și colaborarea dintre statele membre în domeniul examinării științifice a problemelor legate de produsele alimentare[37]; Statistică · Abrogarea Regulamentului privind statisticile în materie de oțel[38]; · Retragerea propunerii de regulament privind statisticile europene de securitate față de criminalitate [COM(2011) 335]; Afaceri interne · Abrogarea unei decizii a Consiliului privind acordurile de cooperare dintre unitățile de informații financiare ale statelor membre în ceea ce privește schimbul de informații[39]; Piața internă și serviciile · Retragerea propunerilor aflate în procedură legislativă privind protecția juridică a desenelor și privind brevetul comunitar (propunere de brevet convertită în cooperare consolidată); · Retragerea propunerii de regulament al Consiliului privind statutul societății europene private[40]; Impozitare · Retragerea propunerii de directivă privind simplificarea obligațiilor în materie de TVA[41]; Mobilitate și transporturi · Abrogarea Directivei 2007/38/CE privind postechiparea cu oglinzi retrovizoare a vehiculelor grele pentru transportul de mărfuri; · Abrogarea Directivei 2009/33/CE privind promovarea vehiculelor de transport rutier nepoluante și eficiente din punct de vedere energetic; · Retragerea propunerii în procedură legislativă privind permisele de conducere care integrează funcțiile unui card de conducător auto; Energie · Abrogarea Deciziei Consiliului privind stabilirea unui obiectiv comunitar de reducere a consumului de energie primară în cazul apariției de dificultăți în aprovizionarea cu țiței și produse petroliere[42], precum și a legislației de punere în aplicare a acesteia; Cooperarea pentru dezvoltare · Comisia nu va propune o nouă Facilitate pentru alimente a Uniunii Europene. Acest instrument va expira la sfârșitul anului 2013. 4. Verificări ale adecvării, evaluări și alte rapoarte care evaluează potențialul de simplificare și reducerea costurilor și a sarcinilor impuse de reglementare Mediu Verificări ale adecvării și evaluări prevăzute: · Verificarea adecvării rețelei Natura 2000[43], a etichetei ecologice a UE[44] și a EMAS[45]; · Raționalizarea obligațiilor privind cerințele de raportare în sectorul mediului prin aplicarea principiilor unor cadre de punere în aplicare și de informare structurate; · Evaluările Registrului European al Poluanților Emiși și Transferați (EPRTR), ale legislației privind ținerea animalelor sălbatice în grădini zoologice și privind Convenția de la Aarhus (până la pronunțarea unei hotărâri de către Curtea de Justiție); Verificări ale adecvării și evaluări în curs de desfășurare: · Verificări ale adecvării referitoare la politica în domeniul deșeurilor[46]; · Evaluări ale legislației privind zgomotul ambiental, emisiile de compuși organici volatili, răspunderea pentru daunele aduse mediului și infrastructura pentru informații spațiale[47]; Ocuparea forței de muncă Evaluări prevăzute: · Evaluările legislației privind obligațiile de informare pentru angajatori în ceea ce privește contractele de muncă; Evaluări în curs de desfășurare: · Evaluarea legislației în domeniul sănătății și securității în muncă[48]; · Directiva 2008/104/CE privind munca prin agent de muncă temporară; · Directiva 97/81/CE privind munca pe fracțiune de normă și Directiva 99/70/CE privind munca pe durată determinată. Sănătatea și protecția consumatorilor Verificări ale adecvării și evaluări prevăzute: · Verificare a adecvării Regulamentului (UE) nr. 178/2002 (Regulamentul general privind legislația în domeniul alimentelor); Întreprinderi și industrie Verificări ale adecvării, evaluări ale costurilor cumulate și evaluări prevăzute: · Verificarea adecvării celor mai importante acte legislative privind substanțele chimice care nu sunt reglementate de REACH, precum și a aspectelor conexe privind legislația aplicată de industriile din aval; · Evaluarea Directivei privind echipamentele tehnice și a legislației privind armele de foc; · Evaluări ale costurilor cumulate în domeniul industriei chimice și al industriilor bazate pe exploatarea lemnului (activități de prelucrare a lemnului, mobilier, pastă/hârtie și activități de tipărire). Verificări ale adecvării și evaluări în curs de desfășurare/finalizate: · Evaluarea regulamentelor privind piața internă pentru produsele industriale; · Verificarea adecvării sistemului de omologare de tip pentru autovehicule și a sectorului rafinării petrolului; · Evaluarea costurilor cumulate din sectorul aluminiului; · O evaluare a costurilor cumulate din sectorul siderurgic a fost prezentată în anul 2013. Energie Evaluări prevăzute: · Evaluarea Directivei privind energia din surse regenerabile[49]. Afaceri interne Verificări ale adecvării și evaluări prevăzute: · Verificarea adecvării legislației privind migrația legală; · Evaluarea Sistemului de informații privind vizele[50], a FRONTEX[51], inclusiv a echipelor de intervenție rapidă la frontieră[52] și a legislației privind permisele de ședere pentru victimele traficului de persoane[53]. Evaluări în curs de desfășurare: · - Raport de evaluare global al Deciziei-cadru a Consiliului privind lupta împotriva criminalității organizate și a terorismului[54]. Justiție Verificări ale adecvării și evaluări prevăzute: · Verificarea adecvării în vederea unei eventuale necesități de consolidare și de fuzionare a actelor legislative referitoare la drepturile consumatorilor și la publicitate (a se vedea mai sus); · Evaluarea legislației privind egalitatea de tratament în ceea ce privește securitatea socială[55]; · Evaluarea legislației privind crearea unui titlu executoriu european pentru creanțele necontestate[56]. Piața internă și serviciile Evaluări prevăzute: · Regulamentul 1606/2002 privind aplicarea standardelor internaționale de contabilitate (IAS); · Directiva 2007/66/CE privind noi măsuri corective; · Legislația privind serviciile financiare[57]; · Directiva 86/653 privind agenții comerciali. Impozitare și vamă Evaluări prevăzute: · Evaluarea Directivei privind structura și ratele accizelor aplicate tutunului prelucrat și privind regimul general al accizelor. Comerț Evaluări prevăzute: · Raport cuprinzător privind punerea în aplicare a Regulamentului cu privire la controalele exporturilor în UE, inclusiv revizuirea Regulamentul 428/2009 privind dubla utilizare (în conformitate cu actul de bază și cu politica privind controalele exporturilor). Raportul planificat va prezenta opțiuni de reformă și de simplificare; · Evaluarea Regulamentului (CE) nr. 953/2003 al Consiliului din 26 mai 2003 pentru evitarea deturnării spre țările Uniunii Europene a anumitor medicamente esențiale. Mobilitate și transporturi Evaluări prevăzute: · Abrogarea Directivei 2004/54/CE privind siguranța tunelurilor; · Evaluarea Directivei combinate privind transporturile[58]; · Evaluarea legislației privind siguranța navelor de pasageri[59]; · Continuarea activităților de definire și punere în aplicare a siguranței aviației în sectorul necomercial[60]. Alte domenii Evaluări în curs de desfășurare: · Evaluare a consensului european privind ajutorul umanitar – cadrul politic pentru cooperarea între UE și statele membre [ajutor umanitar și protecție civilă]. Evaluări prevăzute: · Evaluarea Directivei asupra confidențialității și comunicațiilor electronice[61] [rețele de comunicare, conținut și tehnologie]; · Evaluarea Directivei privind serviciile media audiovizuale (AVMSD)[62] [rețele de comunicații, conținut și tehnologie]; · Evaluarea Regulamentului privind concentrările economice: sistemul de trimitere și participațiile minoritare [Concurență]. [1] COM(2013) 78 [2] COM(2013) 74 [3] COM/2012/369 final [4] COM/2013/260 final [5] COM/2013/267 final [6] COM/2013/265 final [7] COM(2011) 883 [8] COM(2011) 896 și COM(2011) 895 [9] COM/2013/462 final [10] COM(2012) 11 [11] COM(2013) 512 [12] COM(2013) 151 [13] COM(2011) 425 [14] COM(2011) 416 [15] COM(2011) 518 [16] COM(2012) 242 [17] COM(2011) 737, 739 și 740. Potrivit concluziilor Consiliului European din iulie 2013, sistemul actual va fi menținut pe durata următorului cadru financiar multianual (CFM). Comisia a aprobat la 4 septembrie un proiect de declarație comună privind resursele proprii, care face parte din acordul politic încheiat între Consiliu și Parlamentul European. Aceasta prevede crearea unui grup la nivel înalt care să efectueze o analiză generală a sistemului de resurse proprii. [18] Propunerea Comisiei [COM(2013) 192] de regulament de modificare a regulamentelor de bază antidumping și antisubvenții [Regulamentul (CE) nr. 1225/2009 privind protecția împotriva importurilor care fac obiectul unui dumping din partea unor țări care nu sunt membre ale Comunității Europene și Regulamentul (CE) nr. 597/2009 privind protecția împotriva importurilor care fac obiectul unor subvenții din partea unor țări care nu sunt membre ale Comunității Europene]. [19] Pentru referințe, a se vedea SWD(2013) 401 final. [20] Sunt vizate Directiva 98/59/CE privind concedierile colective, Directiva 2001/23/CE privind transferurile de întreprinderi și Directiva 2002/14/CE de stabilire a unui cadru general de informare și consultare a lucrătorilor din Comunitatea Europeană. [21] Revizuirea statisticilor sociale va depinde de evoluțiile din cadrul Sistemului Statistic European. [22] Regulamentul (CE) nr. 810/2009 privind instituirea unui Cod comunitar de vize [23] Regulamentul (CE) nr. 562/2006 al Parlamentului European și al Consiliului de instituire a unui Cod comunitar privind regimul de trecere a frontierelor de către persoane [24] Directiva 2005/29/EC[24] privind practicile comerciale neloiale ale întreprinderilor de pe piața internă față de consumatori; și Directiva 2005/29/CE privind practicile comerciale neloiale ale întreprinderilor față de consumatori, Directiva 1999/44/CE privind anumite aspecte ale vânzării de bunuri de consum și garanțiile conexe și Directiva 93/13/CE privind clauzele abuzive din contractele încheiate cu consumatorii. [25] Regulamentul (CE) nr. 861/2007 al Parlamentului European și al Consiliului din 11 iulie 2007 [26] Directiva 2009/65/CE [27] Directivele 82/891/CEE, 89/666/CEE, 2005/56/CE, 2009/101/CE, 2009/102/CE, 2011/35/UE, 2012/17/UE, 2012/30/UE. [28] Viitorul regulament „de minimis” face în prezent obiectul unei evaluări a impactului în vederea adoptării regulamentului până la sfârșitul anului 2013. Evaluarea impactului pentru pachetul privind ajutoarele de stat rămas (și anume, orientările privind ajutoarele de stat, regulamentul de exceptare pe categorii și regulamentul privind formularele de notificare) este prevăzută pentru începutul anului 2014. Noile orientări și regulamente sunt prevăzute să fie adoptate până în luna iulie 2014. [29] Revizuirea legislației privind agricultura ecologică va viza neconcordanțele, lacunele și măsurile ineficiente, precum și simplificarea normelor și reducerea costurilor impuse de reglementare. Evaluarea impactului este prevăzută pentru toamna anului 2013, iar adoptarea de către Comisie a propunerilor este prevăzută pentru primul trimestru al anului 2014 [30] COM(2011) 82 și COM(2011) 349 [31] Regulamentul (CE) nr. 1418/2007 al Comisiei din 29 noiembrie 2007 privind exportul anumitor deșeuri destinate recuperării enumerate în anexa III sau IIIA la Regulamentul (CE) nr. 1013/2006 al Parlamentului European și al Consiliului în anumite țări în care Decizia OCDE privind controlul circulației transfrontaliere a deșeurilor nu se aplică [32] Regulamentul (CE) nr. 1072/2009 al Parlamentului European și al Consiliului din 21 octombrie 2009 privind normele comune pentru accesul la piața transportului rutier internațional de mărfuri [33] Regulamentul (CE) nr. 139/2004 al Consiliului din 20 ianuarie 2004 privind controlul concentrărilor economice între întreprinderi [Regulamentul (CE) privind concentrările economice] [34] COM(2006) 232 [35] Comisia va avea în vedere modalități alternative de respectare a obligațiilor asumate în cadrul Convenției de la Aarhus și realizează în prezent o evaluare a impactului în așteptarea hotărârii CJE. [36] COM(2012) 48 și COM(2012) 49 [37] JO L52, 4.1.1993, p. 18 [38] Regulamentul (CE) nr. 48/2004. [39] Decizia Consiliului 2000/642/JAI din 17 octombrie 2000. Momentul va depinde de adoptarea și de punerea în aplicare a propunerii de directivă privind combaterea spălării banilor, adoptată de Comisie la 2.5.2013, care va face ca dispozițiile Deciziei 2000/642/JAI să fie perimate. [40] COM(2008) 396. Comisia intenționează să prezinte o nouă propunere în acest domeniu. [41] COM (2004) 728 final din 29 octombrie 2004 [42] Decizia 77/706/CEE a Consiliului din 7 noiembrie 1977 de stabilire a unui obiectiv comunitar de reducere a consumului de energie primară în cazul apariției de dificultăți în aprovizionarea cu țiței și produse petroliere (+ Decizia de punere în aplicare 79/639 a Comisiei) [43] Directivele 92/43/CE și 2009/147/CE: Această verificare a adecvării va fi organizată pentru a însoți evaluarea cerută în temeiul legislației, cu respectarea termenelor prevăzute în directivă. [44] Regulamentul (CE) nr. 66/2010. [45] Regulamentul (CE) nr. 1221/2009. [46] Care includ: Directiva 86/278/CEE (nămolurile de epurare), Directiva 94/62/CE (ambalajele și deșeurile de ambalaje), Directiva 96/59/CE (PCB/PCT), Directiva 2000/53/CE (vehiculele scoase din uz), Directiva 2006/66/CE (baterii) [47] Directiva 2002/49/CE privind evaluarea și gestiunea zgomotului ambiental; Evaluarea Directivei 2009/126/CE din 21 octombrie 2009 privind etapa a II-a de recuperare a vaporilor de benzină în timpul alimentării autovehiculelor la stațiile de benzină; Directiva 2004/35/CE privind răspunderea pentru mediul înconjurător în legătură cu prevenirea și repararea daunelor aduse mediului; Directiva 2007/2/CE de stabilire a unei infrastructuri pentru informații spațiale în Comunitatea Europeană (INSPIRE). [48] Directiva-cadru 89/391/CEE și 23 de directive conexe. [49] Directiva 2009/28/CE din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE [50] Regulamentul (767/2008) și Decizia 2004/512 a Consiliului [51] Regulamentul (CE) nr. 2007/2004 al Consiliului de instituire a Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene (FRONTEX) [52] Regulamentul (CE) nr. 863/2007 de stabilire a unui mecanism de creare a echipelor de intervenție rapidă la frontieră și de modificare a Regulamentului (CE) nr. 2007/2004 al Consiliului în ceea ce privește acest mecanism și de reglementare a sarcinilor și competențelor agenților invitați. [53] Directiva 2004/81/CE a Consiliului privind permisul de ședere eliberat resortisanților țărilor terțe care sunt victime ale traficului de persoane sau care au făcut obiectul unei facilitări a imigrației ilegale și care cooperează cu autoritățile competente. Această directivă și Directiva 2011/36 referitoare la combaterea traficului de persoane vor fi avute în vedere pentru o fuzionare. [54] Decizia-cadru 2008/841/JAI a Consiliului și Decizia-cadru 2008/919/JAI a Consiliului de modificare a Deciziei-cadru 2002/475/JAI [55] Directiva 79/7/CEE a Consiliului privind aplicarea treptată a principiului egalității de tratament între bărbați și femei în domeniul securității sociale. [56] Regulamentul (CE) nr. 805/2004 din 21 aprilie 2004 privind crearea unui titlu executoriu european pentru creanțele necontestate. [57] Această evaluare este prevăzută a fi realizată pe termen mediu. [58] Directiva 92/106/CEE a Consiliului din 7 decembrie 1992 privind stabilirea de norme comune pentru anumite tipuri de transporturi combinate de mărfuri între statele membre, Jurnalul Oficial L 368, 17/12/1992 P. 0038 - 0042 [59] Directiva 2009/45/CE a Parlamentului European și a Consiliului din 6 mai 2009 privind normele și standardele de siguranță pentru navele de pasageri (reformare), Jurnalul Oficial L 163, 25/06/2009 P. 0001 - 0140 [60] Regulamentul de bază privind siguranța aviației europene (AESA) (216/2008) [61] Directiva 2009/136/CE a Parlamentului European și a Consiliului din 25 noiembrie 2009 de modificare a Directivei 2002/22/CE privind serviciul universal și drepturile utilizatorilor cu privire la rețelele și serviciile de comunicații electronice, Directiva 2002/58/CE privind prelucrarea datelor personale și protejarea confidențialității în sectorul comunicațiilor publice și Regulamentul (CE) nr. 2006/2004 privind cooperarea dintre autoritățile naționale însărcinate să asigure aplicarea legislației în materie de protecție a consumatorului [62] Directiva 2010/13/UE. O consultare privind elementele principale ale AVMSD tocmai a avut loc; o consultare separată a avut loc cu privire la independența organismelor de reglementare din domeniul audiovizualului (articolul 30 din AVMSD), care se află în prezent în curs de evaluare.